Епитафи у драгачевским селима: Пилатовићи
Епитафи у драгачевским селима: Пилатовићи су сведочанства преписана са старих надгробних споменика у селу Пилатовићи (Општина Пожега).

Споменик Николи Милосављевићу (†1846) (Пилатовићи)
 1846
 овде почива раб Божи
 НИКОЛА МИЛОСАВЉЕВИЋ
 от села пилатов[ића]

Споменик Станици Маркићевић (†1848) (Пилатовићи)
 О. Б. У. С. П.
 1848 : Го
 овде почива :
 Раб Божи :
 СТАНИЦА : Маркић[евић]
 пож : 55. Г.
 прес : 7 Јан :

Споменик Обренији Маркићевић (†1848) (Пилатовићи)
 ОБРЕНИЈА девоика
 кћи Илинке Јотића
 и Арсенија Маркићевића
 из Пилатовића
 умре од 18 Г. 23. дек: 1848 : Г.

Споменик Радојли Чолић (†1850) (Пилатовићи)
 овде почива
 раба божија :
 РАДОИЛА : чолића :
 престависе 1850

Споменик Алексију Ковачевићу (†1853) (Пилатовићи)
 овде почива
 АЛЕКСИЈЕ
 Син пок. Евђенија Ковачевића
 из Села Пилатовића
 а старином и фамилијом из Буђеваца;
 поживи 45 Г:
 умре. 16 Маја 1853 Г:
 и верна Его Супр: Станица
 кћи Теодора Топаловића
 из Негришора
 ударила му крс
 са едином ћерком Милицом
 и зетом Богосавом Симовићем
 који су наследници свиг Добара
 поч: оца Алексе

Споменик Милану Алексићу (†1853) (Пилатовићи)
 Овде почива :
 Раб Божи :
 МИЛАН АЛЕКСИЋ :
 поживи : 28 :
 престависе 1853 : Го

Споменик Илији Божићу (†1853) (Пилатовићи)
 Овде почива раб : Божи:
 ИЛИЈА : БОЖИЋ
 поживи. 25. Г:
 престависе . 1853. Го.
 из Пилатовића
 Споменик : Подиже :
 Брат : Его:

Споменик Пауну Буквићу (†1854) (Пилатовићи)
 Овде почива
 раб Божи
 ПАУН БУКВИЋ
 Поживио 38 Г:
 престависе 1854. Год.
 27. Маија

Споменик Јеврему Радосављевићу (†1854) (Пилатовићи)
 Овде почива
 раб божии
 ЕФРЕМ
 син Пауна М: Радосавлевића
 поживи 19. Г:
 умре 8. Марта 1854. Г:
 Оваи крст дала писати
 Его Маика

Споменик Илији Маринковићу (†1856) (Пилатовићи)
 овде почива
 раб Божии
 ИЛИЈА МАРИНКОВИЋ :
 поживи 70. Год:
 Престави се 10 Ијануара
 у пилатовићима
 1856 : Г.

Споменик Јелици Божић (†1860) (Пилатовићи)
 Овде почива
 Раба Божија
 ЕЛИЦА
 кћер иована Вилот[ијевића] Росића,
 с Ртију
 а супруга Паја Петровића Божића
 из Пилатовића
 поживи 40. Г:
 а умре 4 ноембра 1860. Г:
 Синови Еја крс ови подигоше
 и обрад

Споменик Јовану Вуколићу (†1861) (Пилатовићи)
 Приђи ближе Мили Србски роде
 умолено постој Мало Овде
 и прочитај надпис Гроба овог:
 У ком мошти мое почивају,
 и судбину Божију Ожидају:
 блаженоупокојеног раба Божиег
 ИОВАНА  ВУКОЛИЋА
 Бившег ученика Светог писма
 кои поживио 12 год:
 а преставиосе у вечност
 10 Марта 1861 Г:
 Спомен подиже отац
 описаога радосав Чикириз с Ртиу
	

Споменик Аници Чоловић (†1862) (Пилатовићи)
 овде почива
 раба Божа
 АНИЦА
 лепа девојка,
 кћер: почившег Васа Чоловића
 из села пилатовића
 поживила 18 Г:
 умре 20 јануара 1862. Г:
 оваи биљег подижејој на жалос
 маика Сава

Споменик Ненаду Маринковићу (†1863) (Пилатовићи)
 Овде почива
 раб Божи
 НЕНАДА МАРИНКОВИЋ
 Главни Домаћин
 и Жител Села Пилатовића.
 Поживи. 69. Г.
 а преставиосе.
 29. Октомвра. 1863. Г:
 Споменик оваи Подигошему.
 Милан Обрад и Тимотие.
 Синови Его
 и Ранђија супр. Его

Споменик Петру Божићу (†1896) (Пилатовићи)
 Приђи ближе Мили Брате
 те прочитај овај
 ванредно жалосни Спомен
 Ах жалосно говорими
 он кога ова црна земља крије
 тога данас међу живима није
 Овде почива раб божи
 ПЕТАР  БОЖИЋ
 из Пилатовића
 који чесно и богато
 поживље 30. год
 А на жалост своју и тугу Вамилије
 погибе новембра 1896. год.
 у селу Прилипцу у сватовима
 а код куће свог сестрића
 увече огледајући своје коње.
 ударига једна кобила
 у слепо око ногама
 од чега је после два дана
 испустио своју племениту
 хришћанску душу
 Овај Споменик Подигошему
 ожалошћена супруга Тина
 и 4 сина
 Милан Милош Раденко и Илија

	
Споменик Милији Божићу (†1915) (Пилатовићи)
 Овај споменик
 показује име Храброг Војника
 4 чете I бат. X пука I-ог позива
 МИЛИЈА БОЖИЋ
 из Пилатовића
 који поживи 23. год.
 учествовао у рату 1912 и [19]13
 и Аустријског рата.
 Умро у Болдогасону 1915. Г. 19. Ф.
 Овај спомен подигошему
 ожалошћени отац Глишо,
 мати Јакова супруга Славка
 и ћер Росанда
 Божићи

	
Споменик Драгомиру Павловићу (†1918) (Пилатовићи)
 Тек што рујна зора сину 
 мене мила жеља мину 
 и ја почек радити 
 и очевину крабрити 
 покосиме смртна коса 
 не пожали што сам роса. 
 Дични младић упокоени
 ДРАГОМИР
 једини син. Василије
 и поч. Миленка Павловића
 из овог села Пилатовића
 који часно и поштено :
 Своје младости.
 поживи. 16. г. као младић.
 Са својим друговима оде Морави:
 играјући се са гранатом.
 баце у ватру. која пукнес
 и погибе на сам дан Божића
 25 дец. 1918 г.
 Бог да му душу прости.
 Овај спомен подигоше му
 зет Тривун
 сестрић Десимир,
 и сестра Ангелина Микановић
 и мајка Василија

Извор 
 Никола Ника Стојић, Драгачевски епитафи: записи са надгробника и  крајпуташа, 2. допуњено издање, Међуопштински историјски архив, Чачак 2011.
Драгачевски епитафи